V rámci projektu „ACT for Humanitarian Capacity Development in EU Aid Volunteers initiative“ („Rozvoj humanitárnych kapacít za pomoci aliancie ACT v rámci iniciatívy Dobrovoľníci pomoci EÚ“) pod vedením organizácie Stichting Interkerkelijke Organisatie Voor Ontwikkelingssamenwerking (Holandsko) sa spojilo veľké konzorcium organizácií z jednotlivých krajín vrátane Etiópie, Nepálu, Ugandy a Bangladéša. Partneri projektu sa usilovali o to, aby prostredníctvom kombinácie elektronického učenia sa, posúdenia organizačných schopností, plánov a odbornej prípravy v oblasti pripravenosti na núdzové situácie a budovania odolnosti a ďalších aktivít splnili požiadavky na certifikáciu iniciatívy Dobrovoľníci pomoci EÚ a zvyšovali humanitárnu kapacitu a schopnosti v oblasti riadenia miestnych a národných mimovládnych organizácií v krajinách ohrozených katastrofami.

V rámci projektu „Volunteering in Humanitarian Aid – Host Organisations“ („Dobrovoľnícka činnosť v oblasti humanitárnej pomoci – Hostiteľské organizácie“) pod vedením združenia Asscociation France Volontaires (Francúzsko) sa vykonávali činnosti zamerané na zvýšenie odolnosti spoločenstiev prostredníctvom posilňovania kapacít miestnych dobrovoľníkov a pracovalo sa na certifikácii hostiteľských organizácií posilňovaním ich riadenia dobrovoľníkov a rozvíjaním kultúry „humanitárnej dobrovoľníckej činnosti“. Okrem zámeru projektových partnerov získať osvedčenie ako vysielajúca alebo hostiteľská organizácia v rámci iniciatívy Dobrovoľníci pomoci EÚ sa zásluhou projektu posilnila ich schopnosť pracovať v partnerstvách v rámci štruktúry projektového konzorcia Dobrovoľníci pomoci EÚ a využívať možnosť prístupu k sieťam v iných organizáciách.

Technická pomoc

V rámci projektu Technical Assistance for Humanitarian Aid Organisation from Central Eastern Europe to Enable Efficient Deployment of Volunteers (Technická pomoc pre organizácie poskytujúce humanitárnu pomoc z krajín stredovýchodnej Európy na umožnenie efektívneho vysielania dobrovoľníkov) pod vedením nadácie Polska Akcja Humanitarna Fundacja (Poľsko) sa spojili organizácie z Poľska, Českej republiky, Estónska a Slovenska. Hlavným cieľom projektu bolo pomáhať konzorciu v procese certifikácie na získanie osvedčenia ako vysielajúca organizácia v rámci iniciatívy Dobrovoľníci pomoci EÚ. V rámci projektu sa vykonávala špecializovaná odborná príprava, ktorá viedla k zvýšeniu počtu osôb vyškolených v oblasti ľudských zdrojov, riadenia dobrovoľníkov, riadenia vedomostí a riadenia projektov. Jeho cieľom bolo tiež zlepšiť riadenie vedomostí v rámci každej organizácie, pomáhať pri predchádzaní úniku vedomostí v dôsledku rotácie zamestnancov a podporovať šírenie poznatkov a skúseností medzi zamestnancami a dobrovoľníkmi.

Cieľom projektu „Strengthening Human Resource Capacity for Volunteer Management and Humanitarian Response“ (Posilňovanie kapacity ľudských zdrojov pre riadenie dobrovoľníkov a humanitárnu reakciu) pod vedením charitatívnej organizácie Concern Worldwide (Írsko) bolo posilniť systémy ľudských zdrojov vysielajúcich organizácií v záujme zlepšenia kapacít zúčastnených organizácií v oblasti riadenia dobrovoľníkov na účely splnenia certifikačných noriem v súvislosti s dobrovoľníkmi pomoci EÚ a spoločne využívať poznatky a skúsenosti z iniciatívy Dobrovoľníci pomoci EÚ. Partneri konzorcia získali osvedčenie ako certifikované vysielajúce organizácie a v súčasnosti sa zúčastňujú na projektoch týkajúcich sa vysielania Dobrovoľníkov pomoci EÚ.